KIRJALLINEN KYSYMYS E-3389/97 komissiolle esittäjä(t): Nikitas Kaklamanis (UPE) (23. lokakuuta 1997)

Aihe: Ravinnoksi kelpaamattoman naudanlihan aiheuttamat vaarat

Eurooppalaisessa lehdistössä julkaistujen tietojen mukaan EU:ssa toimii laajalle levinnyt ja hyvin järjestäytynyt kaupallinen verkko, jonka tavoitteena on kanavoida laittomasti tuhansia tonneja kiellettyä (¨hullujen lehmien¨ taudin vuoksi) naudanlihaa Englannista Ranskaan, Belgiaan, Hollantiin, Espanjaan ja Kreikkaan.

Lisäksi tiedoissa mainitaan, että useita tonneja ravinnoksi kelpaamatonta lihaa on jo viety Belgiasta Venäjälle ja Egyptiin.

Tämä verkko kauppaa vaarallista lihaa, jota se ostaa alhaisilla hinnoilla ja vie maasta yli 100 %:n voitolla. Ongelma on erityisen vakava sellaisissa maissa, joissa naudanlihan tuotanto ei riitä kattamaan oman maan tarpeita, kuten esimerkiksi Kreikassa, jossa kotimainen tuotanto kattaa tuskin 30 % maan sisäisestä kulutuksesta.

Haluaisin saada tietää, miten Euroopan komissio suhtautuu tähän ongelmaan, joka uhkaa välittömästi unionin kansalaisten terveyttä ja johon liittyy suunnaton petosverkko, joka perustuu vaarallisen lihan varustamiseen valheellisilla tuotekuvauksilla ja sellaisten maiden kuten esimerkiksi Belgian, Hollannin, Ranskan ym. leimoilla sekä tämän lihan viemiseen muille, unionin sisä- ja ulkopuolella oleville markkinoille.

Komission jäsenen Emma Boninon komission puolesta antama vastaus (2. joulukuuta 1997)

Arvoisa parlamentin jäsen viittaa petokseen, jossa brittiläistä alkuperää olevalle jäädytetylle naudanlihalle oli annettu uusi tuotekuvaus ja todistus, joiden mukaan se oli peräisin toisesta jäsenvaltiosta.

Komissio (eläinlääkinnän tarkastus- ja valvontatoimisto ja petoksentorjuntayksikkö) jatkaa tutkimuksia kyseisen petoksen laajuudesta ja sen seurauksista läheisessä yhteistyössä jäsenvaltioiden asianomaisten viranomaisten kanssa. Tutkimuksista on jo annettu kolme kertomusta BSE-tautia koskevien suositusten seurannasta vastaavalle parlamentin väliaikaiselle valiokunnalle. Tässä vaiheessa on huolehdittava siitä, että menestyksekkäitä tutkimuksia ei vaaranneta liian aikaisella tutkimustulosten julkistamisella. Voidaan kuitenkin todeta, ettei tähän mennessä ole vielä löytynyt todisteita naudanlihan laittomasta viennistä Yhdistyneestä kuningaskunnasta Kreikkaan.

Jäsenvaltiot ovat ensisijaisesti vastuussa terveysmerkintöjen, todistusten ja lihan kuljetusten kontrolloinnista. Vaikka petosten perinpohjainen ehkäiseminen on erittäin vaikeaa, komission tutkimukset ovat paljastaneet, että Yhdistyneen kuningaskunnan ja muiden jäsenvaltioiden virallisessa lihatuotannon valvonnassa on puutteita ja että yhteisön nykyistä valvontajärjestelmää tulisi vahvistaa. Väliaikainen yksiköiden välinen ryhmä on perustettu miettimään kiireesti toimia, joihin tulee ryhtyä näiden löydösten vuoksi. Toimintalinjat on määritelty ja esitetty komission loppukertomuksessa BSE-tautia koskevien suositusten seurannasta vastaavalle parlamentin väliaikaiselle valiokunnalle ((KOM (97) 509 lopullinen. )).

Komissio ryhtyy tarvittaviin toimenpiteisiin eläinlääkärintarkastusjärjestelmän vahvistamiseksi.

Komissio lähetti Yhdistyneelle kuningaskunnalle kirjeen 8. heinäkuuta 1997. Saatuaan kirjeen Britannian maatalous-, kalastus- ja elintarvikeasioita hoitava ministeri ryhtyi välittömiin toimenpiteisiin vastatakseen komission huolenaiheisiin. Tämän seurauksena Yhdistyneessä kuningaskunnassa tuli voimaan 1. elokuuta 1997 uusi laki, joka vahvistaa ja laajentaa nykyisiä toimivaltuuksia suhteessa vientikieltoon.

Yhdistyneen kuningaskunnan toimenpiteiden vuoksi komissio lykkäsi rikkomisesta johtuvan menettelyn aloittamista syyskuuhun 1997. Yhdistyneen kuningaskunnan maastavienti- ja maahantuontipisteiden tarkastuksia (portal controls) koskeva lainsäädäntö näyttää tällä hetkellä sisältävän kaikki tarvittavat toimivaltuudet vientikiellon toimeenpanemiseksi. Lisäksi komissio tutki lain soveltamista käytännössä ajalla 29. syyskuuta 1997 - 3. lokakuuta 1997. Tutkimusryhmä huomasi Yhdistyneen kuningaskunnan ottaneen käyttöön huomattavasti tehostetumman ja joustavamman vienti- ja tuontipisteitä koskevan tarkastusjärjestelmän. Nämä kontrollit ovat hyödyllisiä, mutta niillä on rajoitettu vaikutus, koska ainoastaan pienestä osasta kuorma-autoja tehdään lastin fyysinen tarkastus.

Ottaen kuitenkin huomioon viimeisimmät eläinlääkärintarkastuskertomukset Yhdistynyt kuningaskunta ei näytä täyttävän yhteisön oikeuteen perustuvia velvoitteita lihaa tuottavien laitosten tarkastuksien osalta. Tästä syystä komissio on ryhtynyt toimiin tässä asiassa 22. syyskuuta 1997 päivätyllä kirjeellä Euroopan yhteisön perustamissopimuksen 169 artiklan nojalla ja päättänyt 12. marraskuuta 1997 jatkaa rikkomisesta johtuvaa menettelyä antamalla asiasta perustellun lausunnon.

Komissio tutkii myös, soveltivatko ne jäsenvaltiot, joissa laitonta naudanlihaa käsiteltiin sen jälkeen, kun se oli lähtenyt Yhdistyneestä kuningaskunnasta, yhteisön lainsäädäntöä väärin. Tässä yhteydessä on oltu kirjeenvaihdossa Belgian ja Saksan viranomaisten kanssa.